Eufory

Eufory je päťčlenná heavy/power metalová skupina z Martina založená v roku 2008. Jej tvorba kombinuje melodické riffy, epické refrény a energické vystúpenia. Doteraz vydala štyri albumy a niekoľko singlov. Kapela odohrala množstvo koncertov doma aj v zahraničí, pričom zdieľala pódium s viacerými známymi metalovými formáciami.

 História 

 Vznik a Flying Island Eufory (2008 – 2015) 
Skupina Eufory vznikla v roku 2008 na podnet bubeníčky Miriamy Hodoňovej. Post gitaristu obsadil jej brat, Števo Hodoň. Pôvodným zámerom bolo hrať prevzaté skladby od kapely Def Leppard, to sa však zmenilo po príchode Ľuboša Senka (ex-Prípad Ewi Burdovej, Draft) na miesto speváka. Na prelome rokov 2009 – 2010 bol do skupiny prijatý druhý gitarista Ján Adámik, po ňom nasledoval basgitarista Adrián Benca.

V roku 2014 sa v skupine udiala personálna zmena, kde Jána Adámika na poste gitaristu vystriedal Peter Drábik. Od tohto roka skupina začala aktívnejšie koncertovať, jedným z mnohých úspechov bolo víťazstvo v košickej súťaži kapiel „Rock Off 2“.

Skupina postupne tvorila vlastné autorské skladby. V roku 2015 mali pripravený dostatok materiálu na debutový album. Ten vyšiel v júni 2015 pod názvom Flying Island Eufory, a už krátko po vydaní získal pozitívne recenzie doma aj v zahraničí.

 Higher and Higher (2018 – 2023) 
Po debutovom albume Flying Island Eufory skupina začala intenzívnejšie koncertovať. Hrali množstvo klubových koncertov a pribúdali aj letné open-air festivaly na Slovensku a v Česku.

V období po vydaní debutu skupina pokračovala vo vlastnej tvorbe a 29. mája 2018 vydala svoj druhý album Higher and Higher. Na albume sa podieľal Roland Grapow (ex-Helloween, Masterplan), čo bola pre skupinu veľká česť – Helloween je jednou z inšpirácií členov kapely. Aj album Higher And Higher získal už krátko po vydaní veľmi pozitívne hodnotenia. Na albume je počuť pozitívnu zmenu vo zvuku, ale aj v aranžmánoch a kvalite skladieb. Je zrejmé, že skupina nabrala skúsenosti a rozvíjala svoju tvorbu.

Po vydaní Higher And Higher skupina pokračuje v intenzívnom koncertovaní. Zúčastňuje sa mnohých festivalov, medzi tie najvýznamnejšie patril aj legendárny festival Masters of Rock vo Vizoviciach. Na jeseň skupina nastupuje na klubové turné po Slovensku, Poľsku a Česku. Súčasťou turné je aj skupina Power 5. V decembri 2019 Eufory predskakujú skupine Powerwolf v bratislavskej Refinery gallery a pred zaplneným publikom získali úspech a pozitívne hodnotenia.

Začiatkom roka 2020 dostala skupina pozvanie od nemeckých Freedom Call na účasť na ich turné. Spoločne odohrali tri koncerty, následne bolo turné z dôvodu pandémie Covid-19 zrušené. Po návrate na Slovensko boli členovia skupiny donútení stráviť 14 dní v izolácii.

V septembri 2020 nastáva zmena na poste basgitaristu. Adrián Benca odchádza a vystriedal ho Filip Andel (ex-Fictive Marry, ex-Within Silence). Skupina pokračuje v koncertovaní aj napriek komplikovaným podmienkam kvôli pandémii Covid-19. Súčasne píše nové skladby a pripravuje nový album.

V septembri 2021 Eufory vydali singel "Schizofrénia", v spolupráci s českou rockovou speváčkou Tanjou (Citron, Láďa Křížek). Ide o prvý singel v rodnom jazyku kapely a zároveň prvý duet v histórii kapely Eufory. Tanja svoje party naspievala v českom jazyku. "Schizofrénia" je tak pomerne netradičný a nečakaný počin kapely."Uvedomili sme si, že naša najväčšia fanúšikovská základňa je v Čechách a na Slovensku. Chceli sme preto našim skalným fanúšikom a podporovateľom venovať malý darček, to bola hlavná myšlienka a dôvod, prečo sme zvolili formu česko-slovenského duetu."

 Fifth Dimension a personálne zmeny (2023 – 2024) 
V decembri 2023 Eufory vydali single "Falling Into Nowhere", ktorý predstavuje predzvesť nadchádzajúceho albumu. Videoklip bol natočený v kostole sv. Margity zo 14. stor., v Turčianskom Jasene.

V marci roku 2023 vydali svoj dlho očakávaný, tretí štúdiový album "Fifth Dimension". Grafike albumu dominuje egyptská tematika a titulná skladba „Fifth Dimension“ priamo vychádza z egyptskej mytológie. Napriek tomu však album nie je koncepčný, každá skladba vyjadruje svoje vlastné myšlienky a úvahy. Aranžmány a hudobné nápady sú hlboko prepracované. V skladbách je cítiť základ tradičného európskeho power metalu, avšak s moderným nádychom, progresívnymi prvkami či melodickými linkami z ďalekého východu. Album vznikal za pomoci producenta Adama Mičinca, čo bola pre kapelu úplne nová skúsenosť."Počas tvorby tohoto albumu sme urobili ešte jednu vec, čo sme doteraz nerobili. Spojili sme sily s producentom Adamom Mičincom. Producent nám pomohol dodať skladbám ten správny šmrnc a finálnu podobu, v celom procese nám bol veľkou pomocou."Po vydaní albumu kapela pokračovala intenzívnou koncertnou šnúrou. V lete však kapela bola donútená neplánovane ukončiť spoluprácu s dlhoročným frontmanom a spevákom Ľubošom Senkom. Ako dočasná náhrada na dohodnuté koncerty zaskočil Mayo Petranin (Castaway, Niakara).https://www.spark-rockmagazine.cz/kapela-eufory-ma-prozatimni-nahradu-za-zpevaka V novembri toho istého roku nastúpil do Eufory spevák Marek Milo, ktorý s kapelou odohral niekoľko koncertov, vrátane turné Monster Meeting 2024 po boku skupín Traktor a Dymytry. Jeho pôsobenie v Eufory však netrvalo ani rok a pre pracovnú vyťaženosť kapelu v septembri 2024 opúšťa. https://www.spark-rockmagazine.cz/eufory-opet-bez-zpevaka 

 Traktor Jungle Tour a album EUFORY (2025) 
Po intenzívnom hľadaní novej tváre Eufory kapela v októbri 2024 oznámila príchod nového speváka. Stal sa ním Jaro Mojžiš (ex-Metalinda) a už po veľmi krátkom čase sa spolu s ním predstavili na klubových koncertoch v Česku a na Slovensku. Na prelome rokov sa Eufory opäť ponorili do tvorby a v marci 2025 vydali singel "Koniec snov" - prvý singel výlučne v rodnom jazyku - slovenčine. Ide tak o najzásadnejšiu zmenu v histórii kapely, ktorá až do tohto momentu tvorila takmer výlučne v angličtine. Nový singel predznamenáva ďalšie smerovanie kapely - odklon od tradičného heavy/power metalu, moderné prvky a výrazné melódie. Mojžišov neochvejný hlasový prejav umocňuje emocionálny dopad skladieb a zároveň im dodáva dravú energiu.

Na jar 2025 Eufory absolvujú turné Jungle 2025 Tour českej rockovej kapely Traktor. Turné prebiehalo počas celého roka 2025 a pozostávalo z 19 koncertov v Česku a jedného na Slovensku. V priebehu roka Eufory vydávali ďalšie single (Každý z nás, Tam) a skladby implementovali do koncertného repetoáru na turné.

14. novembra 2025 oficiálne vyšiel v poradí štvrtý štúdiový album "Eufory", celý naspievaný v slovenčine.

 Členovia 
 Jaroslav Mojžiš – spev
 Miriama MIA Hodoňová – bicie
 Števo Hodoň – gitara, vokály
 Peter Drábik – gitara, vokály
 Filip Andel – basová gitara
Bývalí členovia
 Ján Adámik – gitara
 Adrián Benca – basová gitara
 Ľuboš Senko – spev
 Marek Milo – spev

 Diskografia 

 Albumy 
 2015 – Flying Island Eufory
 2018 – Higher and Higher
 2023 – Fifth Dimension
 2025 – Eufory

 Single 
 2021 – „Schizofrénia“ (feat. Tanja)
 2025 – „Koniec snov“
 2025 – „Každý z nás“
 2025 – „Tam“ (slovenská verzia piesne „Forever Too Late“)

 Referencie 

 Externé odkazy 
 Oficiálne webové stránky skupiny Eufory

Kategória:Slovenské heavymetalové hudobné skupiny
Kategória:Slovenské rockové hudobné skupiny
Kategória:Hudobné skupiny z 2009